Predkladacia správa – nové znenie
Materiál „Operačný program Zdravotníctvo na roky 2007-2013 (1.návrh)“ predkladá na rokovanie vlády SR minister zdravotníctva SR na základe UV SR č. 457/2006, bodu B.33.
Operačný program Zdravotníctvo na roky 2007 - 2013 (ďalej len OPZ) predstavuje základný strategický dokument pre čerpanie finančných prostriedkov z fondov EÚ v programovacom období 2007 – 2013 v oblasti zdravotníctva. OPZ bude po schválení vo vláde SR oficiálne predložený Európskej komisii, kde bude predmetom technických rokovaní. Po procese technických konzultácií a rokovaní s Európskou komisiou bude materiál dopracovaný o výstupy a pripomienky, ktoré z nich vyplynú.
OPZ nadväzuje na ciele a priority Národného strategického referenčného rámca 2007 – 2013 (ďalej len NSRR) ako základného strategického programového dokumentu SR pre oblasť kohéznej a regionálnej politiky. Dokument bližšie rozpracováva špecifickú prioritu 2.4 – Modernizácia zdravotníctva. Dokument obsahuje súbor cieľov zahrňujúcich viacročné opatrenia na ich dosiahnutie, ktoré budú realizované využitím finančnej pomoci Európskeho  fondu regionálneho rozvoja (ďalej len ERDF). Pri vybraných opatreniach (napr. budovanie ľudských zdrojov, informovanosť pacientov)  bude využitý aj „cross – financing“. Vzhľadom na vysokú dôležitosť a preukázateľný dopad na cieľovú skupinu pri realizácii takýchto opatrení, bude požadovaná vyššia miera spolufinancovania z národných zdrojov (vrátane zvýšenia príspevku zo štátneho rozpočtu).  
OPZ je vypracovaný v súlade s nariadením Rady (ES) č. 1083/2006 o všeobecných ustanoveniach pre ERDF, ESF a KF, nariadením Rady (ES) č.  1080/2006 o ERDF a zrušenia nariadenia Rady (ES) 1783/1999 ako aj Metodickým usmernením MVRR SR č. 1/2006 na prípravu operačných programov.
Súčasťou materiálu je Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.

Ku dňu predloženia materiálu „Návrh Operačného programu Zdravotníctvo na roky 2007 – 2013 (1.návrh)“ na rokovanie vlády SR (28. júla 2006) neboli Programové vyhlásenie vlády na roky 2006 – 2010 a jeho Rozpracovaná časť pre oblasť zdravotníctva ešte známe. V Programovom vyhlásení vlády na roky 2006 – 2010 sa doslovne uvádza, že „vláda bude venovať maximálnu pozornosť využitiu všetkých možností na financovanie investičných aktivít v zdravotníctve, vrátane fondov EÚ“. 
Vzhľadom k veľkému objemu úloh, ktoré vyplývajú z programového vyhlásenia vlády a sú ďalej rozpracované v Rozpracovaní programového vyhlásenia vlády na podmienky rezortu zdravotníctva, je nevyhnutné zvýšiť alokáciu pre Operačný program Zdravotníctvo. Pôvodná alokácia vo výške 200 mil. Euro zo zdrojov EÚ, schválená Uznesením vlády SR č. 457/2006, sa zvyšuje na 350 mil. Euro zo zdrojov EÚ. Na základe indikatívneho rozdelenia finančných prostriedkov bude pre opatrenie 1.1 Reštrukturalizácia, rozširovanie a modernizácia zdravotníckych zariadení a opatrenie 1.2 Informovanosť občanov alokovaná suma vo výške 250 mil. Euro z EÚ zdrojov a pre opatrenie 1.3 Zvýšenie informatizácie zdravotníctva bude alokácia predstavovať 100 mil. Euro zo zdrojov EÚ.